याज्ञवल्क्यस्मृतिः/आचाराध्यायः/वर्णजातिविवेकप्रकरणम्
<table>		
		
<td><p>		
	सवर्णेभ्यः सवर्णासु जायन्ते हि सजातयः   ।अनिन्द्येषु विवाहेषु पुत्राः संतानवर्धनाः   । । १.९०  । ।	</p>
<td><p>		
	विप्रान्मूर्धावसिक्तो हि क्षत्रियायां विशः स्त्रियाम्  ।अम्बष्ठः शूद्र्यां निषादो जातः पारशवोऽपि वा   । । १.९१  । ।	</p>
<td><p>		
	वैश्याशूद्र्योस्तु राजन्यान्माहिष्योग्रौ सुतौ स्मृतौ   ।वैश्यात्तु करणः शूद्र्यां विन्नास्वेष विधिः स्मृतः   । । १.९२  । ।	</p>
<td><p>		
	ब्राह्मण्यां क्षत्रियात्सूतो वैश्याद्वैदेहकस्तथा   ।शूद्राज्जातस्तु चण्डालः सर्वधर्मबहिष्कृतः   । । १.९३  । ।	</p>
<td><p>		
	क्षत्रिया मागधं वैश्याच्छूद्रात्क्षत्तारं एव च   ।शूद्रादायोगवं वैश्या जनयामास वै सुतम्  । । १.९४  । ।	</p>
<td><p>		
	माहिष्येण करण्यां तु रथकारः प्रजायते   ।असत्सन्तस्तु विज्ञेयाः प्रतिलोमानुलोमजाः   । । १.९५  । ।	</p>
<td><p>		
	जात्युत्कर्षो युगे ज्ञेयः सप्तमे पञ्चमेऽपि वा   ।व्यत्यये कर्मणां साम्यं पूर्ववच्चाधरोत्तरम्  । । १.९६  । ।	</p>
</table>